वतन-जागीर के मामले में कभी हस्तक्षेप नहीं किया मुगल शासकों ने
यहां पर यह तथ्य विशेष रूप से उल्लेखयोग्य है कि, बीकानेर वतन-जागीर का निर्माण सूबा अजमेर के सरकार बीकानेर के परगना बीकमपुर, बरसलपुर, बीकानेर तथा पोकल (पूगल), सरकार नागौर के परगना द्रोणपुर तथा सूबा दिल्ली के सरकार हिसार के परगने सीधमुख, भाड़ग, बेणीवाल के क्षेत्र से मिल कर हुआ था। इसी क्षेत्र को बीकानेर दर-ओ-बस्त कहा गया था। इस प्रकार, बीकानेर की शासन सत्ता के द्वारा मुगलों का आधिपत्य स्वीकार कर लिए जाने के उपरांत मुगल बादशाहत ने बीकानेर राज्य के राठौड़ शासकों द्वारा शासित उनके अधिकांश भाग पर इनके पैतृक एवं वंशानुगत दावों तथा अधिकारों को स्वीकार कर लिया था।
यहीं नहीं, बीकानेर राज्य के प्रत्येक नये शासक ने भी मुगल सम्राट से टीका लेने के उपरांत अपनी अविभाजित वतन-जागीर के क्षेत्र में अपने चले रहे पारंपरिक एवं वंशानुगत पैतृक अधिकारों का पूर्ण उपयोग किया था। हमारे ध्यान में यह तथ्य आता है कि, मुगल सम्राटों ने राठौड़ वंशीय बीकानेर राज्य के नरेशों से उनकी वतन-जागीर के एक बार निर्धारित हो जाने के पश्चात उसके किसी भी भाग को तो कभी छीना और ही उसे सीमित या परिवर्तित ही किया।
हमारी जानकारी में तो यह तथ्य भी आता है कि मुगल बादशाहत और बीकानेर राज्य के नरेशों के बीच जब कभी किसी कारण के चलते मनमुटाव या खटास की स्थिति उत्पन्न हुई तब भी उस खटास या नाराजगी का नकारात्मक प्रभाव वतन जागीर की सीमाओं पर नजर नहीं आया। अन्य शब्दों में नाराजगी या असंतोष के दौर में भी मुगल शासकों ने बीकानेर राज्य के नरेशों की वतन जागीर से कोई छेड़छाड़ नहीं की। (लगातार)
hin_Deva hin_Deva hin_Deva hin_Deva